Fotoudstillingen, der kan ses udendørs på området ved Vildmosecenterets indgang, består af 27 unikke fotografier fra den danske natur. Billederne er vinderbillederne i en fotokonkurrence med flere end 23.000 naturbilleder , der blev afholdt som en del af projektet Vores Natur, der er skabt af Friluftsrådet, Naturstyrelsen, Danske naturhistoriske museer  og Danmarks Radio. -	Det er nogle billeder, som viser Danmarks Natur i bredeste forstand. Alle naturtyper er repræsenterede, og så er der jo også en udsøgt fotografisk kvalitet i billederne, fortæller naturvejleder ved Lille Vildmosecenteret, Michael Tams Engberg. Billederne er taget af fotografer fra mange forskellige steder i Danmark og de er taget rundt om i det meste af landet. Men hele tre ud af de 27 vinderbilleder er faktisk taget i området ved Lille Vildmose. -	Alle tre er taget af fotografer, der ikke er lokale, og det vidner jo lidt om, at den foto-lokalitet vi har her i Lille Vildmose er blevet Danmarks-kendt, og er noget af det bedste fotolokalitet, vi har her i Danmark, siger naturvejleder Michael Tams Engberg. Den udendørs udstilling kan altså ses allerede nu, mens Lille Vildmosecenteret åbner indendørs den 21. april, samtidig med de øvrige museer.
Lille Vildmosecenteret danner i den kommende måned ramme for en udstilling af nogen af de flotteste naturbilleder, der er taget i Danmark i det forgangne år.